癸卯歲赴南豐道中聞京師失守寄權士繇韓幼深
作者：獨孤及
朝代：唐

paragraphs: 種田不遇歲，策名不遭時。
胡塵晦落日，西望泣路岐。
猛虎嘯北風，麕麚皆載馳。
深泥駕疲牛，踸踔余何之。
詰屈白道轉，繚繞清溪隨。
荒谷嘯山鬼，深林啼子規。
長歎指故山，三奏歸來詞。
不逢眼中人，調苦車逶遲。
士繇松筠操，幼深瓊樹姿。
別來平安否，何階一申眉。
白雲失帝鄉，遠水恨天涯。
昂藏雙威鳳，曷月還西枝。
努力愛華髮，盛年振羽儀。
但令迍難康，不負滄洲期。
莫作新亭泣，徒使夷吾嗤。